’n Nuwe boek oor geblikte leeujag deur Richard Peirce, veteraan-wildkampvegter, het pas die lig gesien.
By geboorte het die welpies net meer as ’n kilogram geweeg. Met moedersmelk tot hul beskikking het almal gewig aangesit, en toe hulle vier dae later by Cheetah Experience aangekom het, was die mannetjie die grootste, met ’n gewig van 1,5 kg. Op die teelplaas het die leeuwyfie steeds op en af teen die heining gestap en gehuil oor haar welpies.
Haar welpies, aan die ander kant, was meer besorg oor ’n goeie voeding as die verlange na hul ma. Lizaene (Cornwall, werknemer van Cheetah Experience, naby Bloemfontein) het hulle dadelik in ’n klein kampie gesit en saam met twee helpers het sy hul eerste “formule”-voeding voorberei.
Op ’n manier was die welpies gelukkig: Hulle het vier dae se moedersmelk geniet, wat beteken hulle het ’n goeie voorraad kolostrum ingekry. Kolostrum is ook bekend as “eerste melk”, en word deur soogdiere geproduseer tydens die eerste dae nadat hulle geboorte geskenk het.
Die melk bevat teenliggaampies wat die immuunstelsel aanhelp, dis goed vir die werking van die spysverteringskanaal en dien as ’n ligte lakseermiddel om die mekonium, die eerste ontlasting van pasgeborenes, uit te werp.
Selfs al het die welpies die voordeel van moedersmelk vir vier dae lank gehad, wou Lizaene nie kanse waag nie en sy het seker gemaak die melkformule bevat ’n kolostrum-plaasvervanger.
Daar is vreeslik gewoel en gewriemel; hul bekke was bottoe as die fopspene nader kom en moes dan saggies oopgedwing word; die agterbene het ’n lewe van hul eie gehad en op maniere beweeg wat nie die saak aangehelp het nie.
Die mannetjie is Oliver gedoop, en sy twee susters Omega en Orva. Oliver het die meeste gedrink en sy oë was nou oop. Orva en Omega het ook oor die volgende paar dae hul oë oopgemaak.